2014年跨年夜上海外滩陈毅广场踩踏事件

2014年跨年夜上海外滩陈毅广场踩踏事件，指个是2014年12月31号23点35分时左右发生个跨年活动浪个踩踏事故，发生个地方是中国上海市黄浦区外滩陈毅广场个踏土琴浪，36死、49伤（13重伤） 。

 地点 
事故发生个地方是陈毅广场到观景台个台阶浪。外滩观景台紧贴拉黄浦江造个，近30米宽，1.5公里长，从陈毅广场走上观景台需要爬3－4米个台阶。事故发生以后，协警搭仔公安民警勒拉陈毅广场下头临时搭起急救场所。

 经过 
事故发生前，外滩地区人流量超过100万人，远远超出箇块地区个人流容量上限（30万人）3倍多，目击者表示伊个辰光人口密度平均达到每平方米6－7人，秩序也并弗理想。一般性认为，外滩观景平台个人流对冲是事体个主要原因，但造成大规模人流对冲个原因仍弗清爽。

灯光秀
前头三年个灯光秀活动侪勒拉陈毅广场举行，箇趟安排拉北京东路北面个外滩源壹号楼，距离0.5公里，但並呒没有效告知民众。踩踏发生前几天，当地《新闻晨报》讲弗确定外滩个跨年庆祝活动啊是已经取消脱，更弗确定啊是会得还有“灯光秀”灯光秀取消了，年轻人们为啥不知道--新闻频道--中青在线 ，中国青年报。黄浦区人民政府表示，箇能做个原因是减缓中山东一路搭仔周边区域个交通压力。因11点钟大家呒没看到灯光秀表演，观景台浪一星人准备离开，但畀塞拉楼梯浪。

外滩搞活动个辰光，一般性外滩搭仔其周边道路侪要进行全面管制，禁止车辆开过去，摆渡也双向停航，南京东路站封站，好消息是减少人流个涌入，但也让人群疏散变得困难。

陈毅广场个观景台有警察控制人流量，但警察只勒拉北面去平台个台阶浪执勤，右面台阶浪並呒没排出人墙来。

人流对冲 
2014年12月31号23点30分左右，灯光秀马上开始，后排有游客想挤进前排看唻更清爽，也有人想离开，结果人流对冲。23点34分，有游客开始倒，但是现场吵唻要死盖没脱呼救个声音。人拥拉一道，动弗了，还有人推来推去、挤来挤去，箇么踏拉人身浪向，发生踩踏。

23点40分左右，立拉台阶墙上个人一道喊“往后退”，平台上个人意识到事故个发生，人流慢慢交停下来

 传言 
事体发生以後，有人讲勒拉隔开一条横马路个麦加利银行大楼三楼窗口头，有人往窗外撒长唻像美金个代金券，箇些纸头飘到伊面结果疯抢，才发生箇桩事体个；当事人否认，表示警方已经介入调查。2015年1月1号夜到头22:18，上海市公安局勒拉伊官方微博浪公佈调查结果，表示当天夜到23:47，外滩18號附近的的确确有几十张纸头飘下来，必过呒没啥人拾，而且从辰光浪来讲，箇桩事体发生拉踩踏事体後头。阿末警方认定箇同踩踏事体呒没关系。

 影响 
2015年1月1号早浪向，有部分上海市民自发去事发地献花。事故发生数天里向，陆陆续续有伤人出院，重伤个人也逐步脱离危险，对上海市民搭仔上海市人民政府畀个帮助表示感谢。

出于安全因素，原定拉2015年1月1号举行个上海中心亮灯秀取消。上海市政府取消2015年元旦举行个所有跨年活动，同一天下半天16点钟，上海地铁宣布，由当天16:20起到结束营运前，2、10号线南京东路站临时封站，弗进行上下客，停止进出站搭仔换乘2、10号线南京东路站实施临时性封站措施 ，上海市政府2015年1月1日。一年一度个古猗园、方塔园搭仔豫园个元宵灯会也因此取消。因为元旦个所有跨年活动侪畀取消脱，故咾元旦当天，上海广播电视台旗下频道播出个节目亦弗得弗做出调整。

部分大型展览会也因此宣布推迟甚至取消，比方讲樱桃小丸子25周年上海博览展宣布推迟咾啥个。

 参考 

Category:2014年
Category:外滩
Category:上海